РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/520-21

8. децембар 2021. године

Б е о г р а д

З А П И С Н И К

32. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 7. ДЕЦЕМБРА 2021. ГОДИНЕ

Седница је почела у 13,00 часова.

Седницом је председавала Сандра Божић, председник Одбора.

Седници су присуствовали: Вук Мирчетић, Лав Григорије Пајкић, проф. др Марко Атлагић, Ивана Поповић, Александар Чортић (дошао у току прве тачке дневног реда), Милош Терзић, Милица Обрадовић, Снежана Пауновић (дошла у току прве тачке дневног реда), Розалија Екрес и Жељко Томић, чланови Одбора.

Седници су присуствовали: Љубомир Марић (Јован Колунџија), Небојша Бакарец (Ивана Поповић), Зоран Томић (мр Јадранка Јовановић), Јустина Пупин Кошћал (Дуња Симоновић Братић) и Самира Ћосовић (Наташа Михаиловић Бацић), заменици чланова Одбора.

Седници нису присуствовали: Милена Поповић и Мира Петровић, као ни њихови заменици.

Поред чланова Одбора, седници су присуствовали: Славица Трифуновић, помоћник министра за информисање и медије, Данијела Ванушић, помоћник министра за културно наслеђе и дигитализацију и Станко Благојевић, помоћник министра за међународне односе и европске интеграције у области културе.

На предлог председавајућег, чланови Одбора су, једногласно (13 за) усвојили следећи

Д н е в н и р е д

1. Утврђивање листе кандидата за члана Савета Регулаторног тела за електронске медије као и листе организација које заједно чине јединственог овлашћеног предлагача, универзитети акредитовани у Републици Србији;
2. Разматрање Предлога закона о културном наслеђу, који је поднела Влада, у начелу;
3. Разматрање Предлога закона о измени и допуни Закона о електронским медијима, који је поднела Влада, у начелу;
4. Разматрање Предлога закона о потврђивању Споразума између Владе Републике Србије и Европске уније о учешћу Републике Србије у програму Креативна Европа (2021-2027), који је поднела Влада.

Пре преласка на разматрање утврђеног дневног реда Одбор је, једногласно (13 за) усвојио Записник 31. седнице Одбора за културу и информисање, одржане 30. новембра 2021. године.

ПРВА ТАЧКА ДНЕВНОГ РЕДА: Утврђивање листе кандидата за члана Савета Регулаторног тела за електронске медије као и листе организација које заједно чине јединственог овлашћеног предлагача, универзитети акредитовани у Републици Србији

У уводним напоменама, председник Одбора Сандра Божић, подсетила је чланове Одбора да је на 29. седници Одбора за културу и информисање, одржаној 17. новембра 2021. године, донета Одлука о покретању поступка за предлагање кандидата за избор члана Савета Регулаторног тела за електронске медије које предлажу универзитети акредитовани у Републици Србији.

Такође, поступајући по тачки 5. ове одлуке, а у складу са чланом 10. став 1. Закона о електронским медијима, напоменула је да је служба Одбора објавила Јавни позив за предлагање кандидата за избор члана Савета Регулаторног тела за електронске медије 19. новембра 2021. године у „Службеном гласнику Републике Србије“, у дневном листу „Политика“ и на интернет страници Народне скупштине.

Додала је и то да су на основу члана 10. став 2. Закона о електронским медијима, универзитети имали рок од 15 дана, да доставе образложени предлог два кандидата за члана Саветa Регулатора.

Нагласила је да је предлоге кандидата за члана Савета Регулатора доставило укупночетири универзитета:

1. универзитет Мегатренд и универзитет Сингидунум који су за кандидата предложили Александра Гајовића;
2. универзитет Мегатренд који је за другог кандидата предложио проф. др Весну Балтезаревић;
3. Универзитет у Новом Саду који је предложио за кандидата др Немању Тасића и
4. Универзитет у Крагујевцу, који је предложио за кандидата Марка Лукића.

Напоменула је да Универзитет Сингудунум није доставио уверење о акредитацији универзитета. С тим у вези, додала је и то да је, приликом припреме за одржавање ове седнице, служба Одбора контактирала ректорат универзитета Сингидунум и обавестила их о постојању законом прописане могућности о одређивању додатног рока за уређивање поднетог предлога, односно, доставу уверења о акредитацији универзитета.

Указала је на чињеницу да је јавни позив расписан већ други пут за овог овлашћеног предлагача, као и на то да се универзитет Сингидунум изјаснио у телефонском разговору да није у могућности да допуни потребну документацију, због чега је истакла да у сазиву ове седнице није предложила одређивање додатног рока за уређивање њихове пријаве.

Навела је да без обзира на то што пријава универзитета Сингидунум није потпуна, да њихов кандидат Александар Гајовић, који је истовремено и кандидат универзитета Мегатренд, према достављеној документацији испуњава све услове прописане законом и јавним позивом.

С тим у вези, предложила је да Одбор, у складу са чланом 10. став 5. утврди листу кандидата и листу организација за члана Савета Регулатора и објави их на интернет страници Народне скупштине.

Није било дискусије.

Одбор је, једногласно (15 за) утврдио листу организација које заједно чине јединственог овлашћеног предлагача, универзитети акредитовани у Републици Србији, а на којој се налазе, по редоследу пријава:

1. Универзитет Мегатренд
2. Универзитет у Новом Саду и
3. Универзитет у Крагујевцу

Одбор је, једногласно (15 за) утврдио листу кандидата за члана Савета Регулаторног тела за електронске медије, које предлажу универзитети акредитовани у Републици Србији, а на којој се налазе, по редоследу пријава:

1. Александар Гајовић
2. проф. др Весна Балтезаревић
3. др Немања Тасић и
4. Марко Лукић.

Обавестила је чланове Одбора да ће листа кандидата и листа организација бити објављена на интернет страници Народне скупштине.

Одбор је, једногласно (15 за) прихватио предлог да се састанак универзитета на којем ће утврдити коначан предлог два кандидата за члана Савета Регулатора одржи у петак 10. децембра 2021. године, у 12 часова, у згради Народне скупштине, у улици Краља Милана.

ДРУГА ТАЧКА ДНЕВНОГ РЕДА: Разматрање Предлога закона о културном наслеђу, који је поднела Влада, у начелу

Председник Одбора, подсетила је чланове да је Влада Републике Србије 26. новембра 2021. године, поднела Народној скупштини Предлог закона о кулурном наслеђу, којим се уређују систем заштите и очувања културног наслеђа.

Данијела Ванушић, помоћник министра за културно наслеђе и дигитализацију, упознала је чланове Одбора са поднетим Предлогом Закона о културном наслеђу, као и разлозима због којих је Влада одлучила да исти поднесе.

Истакла је да је Радна група за израду Нацрта закона о културном наслеђу Министарства културе и информисања, након спроведене јавне расправе, анализирала упућене примедбе, предлоге и сугестије учесника, на основу којих је уподобила одредбе овог предлога закона и сачинила извештај о спроведеној јавној расправи.

Такође, напоменула је да је област заштите културног наслеђа регулисао Закон о културним добрима, донет 1994. године, а који до данашњег дана није имао никакве измене и допуне, као и то да је терминолошки и институционално веома стар, те је стога било неопходно након 27 година донети Закон о културном наслеђу, нов кровни пропис који ће бити усклађен са Уставом Републике Србије и који ће регулисати читаву област заштите културног наслеђа.

У даљем излагању, ближе је објаснила области које ће бити заштићене доношењем Закона о културном наслеђу, као и разлоге због којих је Влада одлучила да поднесе исти.

Није било дискусије.

Одбор је, већином гласова (14 за, један није гласао), одлучио да предложи Народној скупштини да прихвати Предлог закона о културном наслеђу, у начелу.

Одбор је, једногласно (15 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

ТРЕЋА ТАЧКА ДНЕВНОГ РЕДА: Разматрање Предлога закона о измени и допуни Закона о електронским медијима, који је поднела Влада, у начелу

Председник Одбора, подсетила је присутне чланове Одбора да је Влада Републике Србије 3. децембра 2021. године, поднела Народној скупштини Предлог закона о измени и допуни закона о електронским медијима.

Напоменула је да се овим законом уређују, у складу са међународним конвенцијама и стандардима, организација и рад Регулаторног тела за електронске медије, услови и начин пружања аудио и аудио-визуелних медијских услуга, услови и поступак за издавање дозвола за пружање аудио и аудио-визуелних медијских услуга, као и друга питања од значаја за област електронских медија.

Славица Трифуновић, помоћник министра за информисање и медије, упознала је чланове Одбора са поднетим Предлогом закона о измени и допуни закона о електронским медијима.

У даљем излагању напоменула је да је Предлог закона настао као резултат Међустраначког дијалога о изборним условима уз посредовање Европског парламента, као и донетих мера које би помогле Републици Србији да унапреди политичке услове за наредне изборе. Имајући наведено у виду, а полазећи од улоге коју електронски медији имају у систему јавног информисања Републике Србије и њихове улоге у изборној кампањи, као и да су предложене мере изводљиве и да би могле да помогну стварању климе поверења и промена које би биле на корист грађана и у складу са стандардима Европске Уније, истакла је да је Влада прихватила предложене мере, па је, у складу са наведеним, припремила и утврдила текст измене и допуне Закона о електронским медијима.

Сандра Божић, захвалила се Славици Трифуновић на излагању и појашњењу Предлога закона о допуни и измени закона о електронским медијима.

Истакла је изузетну важност овог предлога закона и додала је да ће се обавеза која је проистекла из међустраначког дијалога која се водила под покровитељством Народне скупштине овом изменом и допуном Закона испунити.

Одбор је, једногласно (15 за), одлучио да предложи Народној скупштини да прихвати Предлог закона о измени и допуни Закона о електронским медијима, у начелу.

Одбор је, једногласно (15 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

ЧЕТВРТА ТАЧКА ДНЕВНОГ РЕДА: Разматрање Предлога закона о потврђивању Споразума између Владе Републике Србије и Европске уније о учешћу Републике Србије у програму Креативна Европа (2021-2027), који је поднела Влада

Председник Одбора, подсетила је чланове Одбора да је Влада Републике Србије 3. децембра 2021. године, поднела Народној скупштини Предлог закона о потврђивању Споразума између Владе Републике Србије и Европске уније о учешћу Републике Србије у програму Креативна Европа (2021-2027).

Обавестила је све присутне да се овим Законом потврђује Споразум између Владе Републике Србије и Европске уније о учешћу Републике Србије у програму Креативна Европа од 2021. до 2027. године, који је потписан 9. новембра 2021. године у Београду и 17. новембра 2021. године у Бриселу.

Станко Благојевић, помоћник министра за међународне односе и европске интеграције у области културе, упознао је присутне чланове са Предлогом Споразумa између Владе Републике Србије и Европске уније о учешћу Републике Србије у програму Креативна Европа (2021-2027), који је поднела Влада.

У даљем излагању навео је да текст наведеног споразума није суштински измењен у односу на текст који је Одбор за културу и информисање разматрао на седници одржаној 8. новембра 2021. године, када је Одбор и дао сагласност за привремену примену наведеног споразума.

Напоменуо је то да је Уставни основ о потврђивању Споразума садржан у члан 9. став 1. тачка 4 којим је одређена надлежност Народне скупштине да потврђује међународне уговоре кад је законом предвиђена обавеза њиховог потврђивања.

У даљем излагању, објаснио је и то да је Република Србија чланица Програма Креативна Европа од 2014. године, а да овим споразумом обнавља чланство и остварује континуитет у раду овог тела.

Није било дискусије.

Одбор је, једногласно (15 за), одлучио да предложи Народној скупштини да прихвати Предлог закона о потврђивању Споразума између Владе Републике Србије и Европске уније о учешћу Републике Србије у програму Креативна Европа (2021-2027).

Одбор је, једногласно (15 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

Седница је завршена у 13,27 часова.

СЕКРЕТАР ПРЕДСЕДНИК

Дана Гак Сандра Божић